Անբարեխիղճ մրցակցություն և մակնշման խախտում. հայ արտադրողը մոլորեցնում է սպառողին - Հետք - Լուրեր, հոդվածներ, հետաքննություններ
Անբարեխիղճ մրցակցություն և մակնշման խախտում. հայ արտադրողը մոլորեցնում է սպառողին
16:01, 18 հունվարի, 2017
Վարչապետ Կարեն Կարապետյանը Կառավարության այս տարվա առաջին նիստը սկսեց հանձնարարականներով: Առաջինը վերաբերում էր տեղական արտադրանքի խթանմանը:
«Հանձնարարում եմ Տնտեսական զարգացման և ներդրումների, Ֆինանսների, Պաշտպանության, Գյուղատնտեսության, Առողջապահության նախարարներին՝ համատեղ ուսումնասիրել և 20 օրյա ժամկետում առաջարկություն ներկայացնել ներմուծումը տեղական արտադրությամբ փոխարինելու վերաբերյալ՝ ըստ առանձին ապրանքների»:
Տեղական արտադրանքի խթանումն ամենևին չի նշանակում, որ հայ արտադրողները պետք է անտեսեն օտարերկյա արտադրողի հեղինակային իրավունքներն ու կրկնօրինակեն ապրանքանիշը. անբարեխիղճ մրցակցությունն ու սպառողին մոլորության մեջ գցելն արգելված է «Տնտեսական մրցակցության պաշտպանության մասին» օրենքով:
Ամիսներ առաջ «Հետք»-ը գրել էր մի դեպքի մասին, երբ հայկական արտադրողներից մեկը՝ 2014թ.ին հիմնադրված «Նիկոլա» ՍՊԸ-ն շուկայում վաճառքի էր հանել իտալական «Raffaello» ապրանքանիշին ակնհայտ նմանությամբ «Catalina» ՝ սեփական արտադրության կոնֆետները:
Սա «Նիկոլա» ՍՊԸ-ի կողմից անբարեխիղճ մրցակցության միակ դեպքը չէ.վերջերս շուկայում մենք գտել ենք արտաքին փաթեթավորմամբ (մասնավորապես՝ ապրանքիանիշի պատկերի նմանությամբ) իտալական «Ferrero Rocher» կոնֆետներին հիշեցնող «Nicolo Felice» կոնֆետները, որոնք ևս արտադրում է այս ընկերությունը:
Նշենք, որ ապրաքնի նշանը համարվում է այլ նշանին շփոթելու աստիճան նման, եթե այն ընդհանուր առմամբ զուգորդվում է դրա հետ (այսինքն` մարդու մոտ առաջացնում է նույն պատկերի, բառի, գույների, դրանց համակցության, իմաստի ընկալման զգացողություն), չնայած առանձին տարբերությունների առկայությանը:
Ի տարբերություն «Catalina» կոնֆետի, որտեղ արտաքին նմանություններն ավելի ակնհայտ էին, այս դեպքում կա պատկերային նմանություն, ինչպես նաև՝ մարդու մոտ այլ ապրանքանիշի ընկալման զգացողություն է առաջացնում:
Սպառողը առաջնորդվում է նախկինում տեսած նշանի մասին ունեցած ընդհանուր տպավորությամբ և կարող է ընկնել մոլորության մեջ։
Գնային առումով էլ՝ այս հայկական երկու ապրանքները զգալիորեն զիջում են իտալականներին. օրինակ՝ «Nicolo Felice» 280գ արժե 1240 դրամ, իսկ «Ferrero Rocher»-ի՝ 300 գ՝ մոտ 4,5 անգամ թանկ՝ 5590 դրամ:
Տնտեսական մրցակցության պետական կոմիտեն հավանաբար չի նկատել սա, այլապես կարձանագրեր, որ խախտվել է նաև «Ապրանքային և սպասարկման նշանների, ապրանքների, ծագման, տեղանունների մասին օրենք»-ը և կմերժեր ապրանքանիշերի գրանցումը:
Մասնավորապես հիմք ընդունելով, որ օգտագործված է համընդհանուր ճանաչում ստացած խորհրդանիշ, ինչպես նաև՝ պարունակում է ապրանքի մասին սպառողին մոլորության մեջ գցող տեղեկություն: Թե ինչպիսի ՝ ուսումնասիրենք մակնշումը:
Մակնշման խախտում
«Nicolo Felice» կոնֆետների տուփի վրա կա EAC-ի նշան, ինչը վկայում է, որ տվյալ ապրանքը ստուգվել է Եվրասիական տնտեսական միության (ԵՏՄ) բոլոր տեխնիկական կանոնակարգերով և համապատասխանում է տվյալ տնտեսական տարածքում հաստատված պահանջներին։
Այնինչ դրանցից մեկի՝ ապրանքի սննդային արժեքի մասին տեղեկությունը թերի է.չի նշված ածխաջրերի քանակը, ինչպես նաև՝ կալորիականությունը՝ 100գ-ում:
Մակնշման մեջ խախտում կա նաև ռուսերեն թարգմանության մեջ.
Հայերեն «սոդայի բիոկարբոնատ» «համեմունքներ» «խմորիչ»
Ռուսերեն «биокарбонат натрия» «ароматизаторы» «разрыхлитель»
Տվյալ դեպքում, հավանաբար, սխալը հայերեն մակնշման մեջ է. նախ՝ սոդան հենց նատրիումի բիոկարբոնատն է (հիդրոկարբոնատ), քաղցրավենիքի արտադրության մեջ ավելի հավանական է օգտագործել «բուավետիչներ / անուշաբույր նյութեր» («ароматизаторы» ), քան՝ «համեմունքներ» («специи»): Իսկ խմորիչը «разрыхлитель»-ը չէ, «дрожжи»-ն է, ու դրանցից յուրաքանչյուրն օգտագործվում է տարբեր նպատակների համար:
Ինչպես տեսնում ենք, բաղադրատարրերը ոչ միայն ճիշտ չեն թարգմանված, այլև խախտված է դրանց հերթականությունը (ինչը ևս կարևոր է, քանի որ դրանք նշվում են՝ ըստ քանակի նվազման սկզբունքի): Ավելորդ կամ փոփոխված բաղադրատարրեր պարունաող սննդամթերքը «Սննդամթերքի անվտանգության մասին» օրենքում բնորոշվում է՝ իբրև կեղծված։
Ըստ էության՝ ռուսերեն և հայերեն իմացող սպառողին առաջարկվոմ է տարբեր արտադրանք: